
Text rozhodnutia
Súd: Krajský súd Žilina Spisová značka: 11Co/9/2018 Identifikačné číslo súdneho spisu: 5715214530 Dátum vydania rozhodnutia: 30. 01. 2018 Meno a priezvisko sudcu, VSÚ: JUDr. Eva Malíková ECLI: ECLI:SK:KSZA:2018:5715214530.2 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedníčky senátu JUDr. Evy Malíkovej a členov senátu JUDr. Romana Tichého a Mgr. Miroslava Šeptáka, v spore žalobcu: C. T., nar. XX.XX.XXXX, bytom C., J. Š. E. XXXX/X, proti žalovanému: PROFI CREDIT Slovakia, s. r. o., so sídlom Bratislava, Pribinova 25, IČO: 35 792 752, právne zastúpenému spoločnosťou Advokátska kancelária JUDr. Andrea Cviková, s. r. o., so sídlom Kubániho 16, Bratislava, IČO: 47 233 516, v konaní o určenie neplatnosti dohôd o zrážkach zo mzdy, o odvolaní žalovaného proti rozsudku Okresného súdu Martin č. k. 10C/441/2015-232 zo dňa 24.08.2017, takto r o z h o d o l : Rozsudok okresného súdu p o t v r d z u j e . Žalobcovi p r i z n á v a voči žalovanému nárok na náhradu trov odvolacieho konania v rozsahu 100 %. o d ô v o d n e n i e : 1. Napadnutým rozsudkom okresný súd I. určil, že dohoda o zrážkach zo mzdy žalobcu č. 8500081739 uzavretá medzi žalobcom a žalovaným dňa 29.09.2014 a dohoda o zrážkach zo mzdy žalobcu č. 8500051236 zo dňa 10.06.2014, sú neplatné, II. žalobcovi priznal proti žalovanému právo na náhradu trov konania v plnom rozsahu. 2. Okresný súd Martin viazaný právnym názorom krajského súdu vec znova prejednal a dokazovanie doplnil o oboznámenie sa s podstatným obsahom spisov Okresného súdu Martin sp. zn. 15C/489/2015 a 5C/488/2015. V konaniach vedených na Okresnom súde Martin pod touto sp. zn., z ktorých konanie sp. zn. 5C/488/2015 bolo právoplatne ukončené a vo veci 15C/489/2015 bol vydaný rozsudok, zatiaľ neprávoplatný, bolo rozhodované o platnosti oboch revolvingových zmlúv, ku ktorým boli uzavreté preskúmavané dohody o zrážkach zo mzdy a iných príjmov. V oboch prípadoch bolo určené, že úvery poskytnuté na základe revolvingových zmlúv sú bezúročné, bez poplatkov a ako z odôvodnenia rozsudkov vyplynulo, úverové zmluvy boli považované za platné, avšak pre absenciu niektorých náležitostí úvery na základe nich poskytnuté boli vyhlásené za úvery, ktoré sú bezúročné a bez poplatkov a žalobcovi bol priznaný nárok na vydanie bezdôvodného obohatenia vzhľadom na skutočnosť, že zaplatil viac, než bola poskytnutá istina na základe úverových zmlúv. Za takýchto okolností, keď v iných konaniach bolo rozhodnuté, že úverové zmluvy sú platné a súd sa s názorom vyslovených v týchto rozsudkoch stotožnil, je zrejmé, že platnosť oboch dohôd o zrážkach zo mzdy a iných príjmov nepadá na neplatnosti úverových zmlúv, na zabezpečenie ktorých boli dohody o zrážkach zo mzdy uzavreté. Súd preto prehodnotil svoj pôvodný právny názor a zaoberal sa skutočnosťou, na ktorú upriamil pozornosť súdu krajský súd a totiž, či predmetné dohody z hľadiska vymedzenia pohľadávok veriteľa, ktoré zabezpečujú, sú dostatočne určité, najmä pokiaľ ide o pohľadávky, ktoré nimi majú byť zabezpečené. Teda súd sa zaoberal otázkou, či napadnuté dohody spĺňajú náležitosti platného právneho úkonu v zmysle ust. § 37 ods. 1 Občianskeho zákonníka (zákon č. 40/1964 Zb.), podľa ktorého právny úkon sa musí urobiť slobodne a vážne, určite a zrozumiteľne, inak je neplatný. Podľa § 551 ods. 1 Občianskeho zákonníka uspokojenie pohľadávky možno zabezpečiť písomnou dohodou medzi veriteľom a dlžníkom o zrážkach zo mzdy; zrážky zo mzdy nesmú byť väčšie, než by boli zrážky pri výkone rozhodnutia. Z vyššie citovaného zákonného ustanovenia je zrejmé, že okrem označenia veriteľa a dlžníka, uzavretia dohody v písomnej podobe, podstatnou náležitosťou dohody je uvedenie pohľadávky, k zabezpečeniu a uspokojeniu ktorej dohoda o zrážkach zo mzdy a iných príjmov slúži. Podľa presvedčenia súdu ust. čl. IV napadnutých dohôd o zrážkach zo mzdy nespĺňalo požiadavku dostatočnej určitosti, nakoľko z formulácie tohto článku je zrejmé, že táto pohľadávka zabezpečuje nielen pohľadávku, ktorá vznikla zo zmluvy o revolvingovom úvere čísla uvedeného v článku v sume 300 eur a 450 eur, ale má zabezpečovať aj bližšie nešpecifikované pohľadávky z prípadných ďalších zmlúv a revolvingov, ktoré medzi zmluvnými stranami vzniknú. Má zabezpečovať bližšie nešpecifikované príslušenstvo úveru a bližšie nešpecifikované zmluvné pokuty, či náklady, ktoré môžu vzniknúť s vymáhaním pohľadávok voči dlžníkovi a má slúžiť na zabezpečenie pri ďalších prípadných pohľadávok, ktoré vyplynú, alebo vzniknú na základe, alebo v súvislosti so zmluvou a jej prípadných dodatkov. Výška zrážok, ktorá má byť vykonávaná na základe týchto dohôd o zrážkach zo mzdy, je pritom uvádzaná vo vyššej sume, než je výška mesačných splátok v oboch revolvingových zmluvách, ktoré boli pripojené do súdneho spisu a totiž pri zmluve o revolvingovom úvere č. 8500081739, je výška mesačnej splátky 15,97 eur, pričom výška splátky, ktorú by mal zamestnávateľ zrážať zo mzdy dlžníka, čiže žalobcu, je uvádzaná vo výške 24,18 eur. Pri zmluve o revolvingovom úvere č. 8500051236 je výška splátky 10,65 eur a v prípade dohody o zrážkach zo mzdy, ktorá sa viaže k tejto zmluve, je rovnako uvedená 10,65 eur. Je pritom zrejmé, že dohoda o zrážkach zo mzdy č. 8500081739 vzhľadom na výšku splátky zabezpečuje nielen záväzok žalobcu z úverovej zmluvy, ale aj záväzok žalobcu z ďalšej zmluvy a to dohody o poskytovaní služieb, na čo inak poukázal aj PZ žalovanej strany na záverečnom pojednávaní. Dohodu robí nezrozumiteľným aj ust. čl. V, z ktorého vyplýva, že strany majú dojednať dohodu o zrážkach zo mzdy k zabezpečeniu pohľadávok veriteľa uvedených v čl. I dohody, v čl. I dohody však nie sú špecifikované pohľadávky, k zabezpečeniu ktorých dohoda slúži, ale vyhlásenie dlžníka, že uzavretie dohody s jeho strany je dobrovoľné a nie je to podmienkou uzavretia zmluvy o revolvingovom úvere. Za takýchto okolností súd dospel k presvedčeniu, že vymedzenie zabezpečenej pohľadávky, k uspokojeniu a zabezpečeniu ktorej obe dohody o zrážkach zo mzdy slúžia, nie je dostatočne určité tak, aby nemohlo dôjsť k zámene zabezpečených pohľadávok, aby v budúcnosti, nevznikli spory o tom, ktorá a aká pohľadávka veriteľa je vlastne predmetnou dohodou zabezpečená, čím dochádza k vade, ktorú ust. § 37 ods. 1 Občianskeho zákonníka sankcionuje absolútnou neplatnosťou. Neurčité vymedzenie zabezpečených pohľadávok podľa presvedčenia súdu spôsobuje absolútnu neplatnosť v prípade oboch dohôd o zrážkach zo mzdy a iných príjmov. To bol dôvod, pre ktorý súd určil, že obe napadnuté dohody o zrážkach zo mzdy sú neplatné. Pokiaľ žalobca dohodám vyčítal tú skutočnosť, že už samotné ich uzavretie je neprijateľnou zmluvnou podmienkou, s takýmto názorom sa súd nestotožnil. Podľa presvedčenia súdu a v tomto sa stotožňuje súd so žalovanou stranou, dohoda o zrážkach zo mzdy predstavuje zákonom povolený spôsob zabezpečenia pohľadávky. Zákon o spotrebiteľských úveroch takýto spôsob zabezpečenia nárokov dodávateľa zo spotrebiteľskej zmluvy pripúšťa. Dohody a to v oboch prípadoch neboli začlenené medzi kvantum ďalších úverových podmienok, ale boli uzavreté na osobitnej listine a pri poctivom prečítaní ich obsahu muselo byť dlžníkovi zrejmé, že má možnosť podpísanie tejto dohody odmietnuť, a aj to, aké právne následky sú v prípade platného uzavretie takejto dohody s dohodou spojené. Z textu dohody vyplýva, že žalovaný nepodmieňuje uzavretie úverovej zmluvy uzavretím dohody o zrážkach zo mzdy, o čom svedčí výslovné uvedenie tejto skutočnosti v čl. I tejto dohody, aj v čl. II tejto dohody. Preto v tomto smere sa súd sa žalobcom nestotožnil a nemal za to, že by samotným uzavretím dohody o zrážkach zo mzdy došlo k nerovnováhe medzi právami a povinnosťami veriteľa a spotrebiteľa, čiže žalobcu. Súd dohode vytkol, tak ako bolo vyššie uvedené, jej neurčitosť v prípade označenia pohľadávok, ktoré zabezpečuje a v dôsledku tejto neurčitosti možnosť vzniku potenciálnych sporov o obsahu dohody. Súd preto žalobe, aj keď z iných dôvodov, ako v prvom rozsudku, vyhovel opäť v celom rozsahu. O trovách konania súd rozhodol podľa § 255 ods. 1 CSP a žalobcovi, ktorý bol v konaní plne úspešný, priznal právo na náhradu trov celého konania v plnom rozsahu, v tomto prípade pôjde o trovy tak prvoinštančného, ako aj druhoinštančného konania. O výške náhrady trov konania rozhodne súd prvej inštancie po právoplatnosti tohto rozsudku samostatným uznesením, ktoré vydá súdny úradník. 3. Voči citovanému rozsudku v zákonnej lehote podal odvolanie žalovaný. Odvolanie odôvodňuje dôvodmi v zmysle ust. § 365 ods. 1 písm. d), f), h) CSP. Posúdenie a závery súdu prvej inštancie o tom, že dohoda o zrážkach zo mzdy č. 8500081739 a 8500051236 sú neplatné, sú nesprávne a v rozpore so zákonom. Dôvod neplatnosti - neurčitosť vymedzenia zabezpečenej pohľadávky, sa podľa odôvodnenia napádaného rozsudku vzťahuje len na časť vymedzenia pohľadávky. Ani súd prvej inštancie vo svojom rozhodnutí nekonštatoval, že by vymedzenie zabezpečenej pohľadávky ako také v celku bolo neurčité. Z napadnutého rozsudku je nepreskúmateľné, prečo súd vzhľadom na svoje závery považuje túto za neplatnú, aj pokiaľ ide o vymedzenie pohľadávky v časti definujúcej zabezpečenú pohľadávku ako pohľadávku z úveru podľa príslušnej zmluvy o spotrebiteľskom úvere, a teda vyslovil neplatnosť celej dohody o zrážkach zo mzdy. Vymedzenie predmetu zabezpečenia - pohľadávky je pritom vždy rozdeliteľné v tom zmysle, že je možné určiť (ponechať v platnosti) časť ustanovenia vymedzujúceho zabezpečenú pohľadávku. V tejto súvislosti poukazuje aj na nález Ústavného súdu SR z 1. apríla 2015, sp. zn. I. ÚS 640/2014. Súd mal pri závere o neurčitom vymedzení zabezpečenej pohľadávky, ktorý sa však týka len časti tohto vymedzenia, vychádzať z ust. § 41 Občianskeho zákonníka. Rozhodnutie súdu o neplatnosti celej dohody o zrážkach zo mzdy je tak nesprávne pre rozpor s § 41 Občianskeho zákonníka. Súd prvej inštancie vo svojom rozhodnutí ani nezdôvodnil, prečo neprichádzalo do úvahy rozhodnutie ponechávajúce dohodu o zrážkach zo mzdy v platnosti čo i len v časti. Zároveň sa javí zvláštne, že dôvod neplatnosti teraz uvádzaný v napádanom rozsudku súd prvej inštancie nekonštatoval už v prvom rozsudku. Pri posudzovaní neplatnosti právneho úkonu z dôvodov podľa § 37 Občianskeho zákonníka pritom súd ex offo skúma, či nie je daný dôvod neplatnosti. Žalovaný napáda rozsudok aj pokiaľ ide o dôvody, pre ktoré súd považuje vymedzenia zabezpečenej pohľadávky v oboch vyššie označených dohodách za neurčité. Poukazuje na ust. § 35 ods. 2 Občianskeho zákonníka, ktorým sa súd neriadil a ani ho formálne ani vecne nepoužil. Dohoda o zrážkach zo mzdy zabezpečuje pohľadávku veriteľa, ktorú má v čase vzniku voči dlžníkovi (titulom poskytnutia úveru) a súčasne, ktorá môže vzniknúť výlučne v rámci a na základe zmluvného vzťahu z uvedenej zmluvy. Právny dôvod, z ktorého pohľadávka vznikne, je identifikovaný dostatočne na to, aby nevyvolával žiadne pochybnosti. Zákonná úprava dohody o zrážkach zo mzdy nešpecifikuje, akým spôsobom má byť vymedzený predmet zabezpečenia. Označenie pohľadávky, ktorej sa zabezpečenie týka ako určitý nárok z konkrétneho právneho vzťahu, je z hľadiska identifikácie zabezpečenej pohľadávky dostatočne určité, nezameniteľne identifikuje z hľadiska osoby oprávnenej a povinnej a z hľadiska určenia právneho vzťahu zabezpečovanej pohľadávky. Uvedenie výšky pohľadávky nie je v zmysle nijakej právnej normy ani všeobecných požiadaviek na určitosť právneho úkonu potrebné. Rovnako je to aj pri iných spôsoboch zabezpečenia. V prípade pohľadávky je zrejmé, že základným spôsobom jej identifikácie je identifikácia právneho vzťahu, z ktorého táto pohľadávka vzniká. Určitosť právneho úkonu znamená také vyjadrenie obsahu právneho úkonu, na základe ktorého sa dá posúdiť, aký je obsah vzájomných práv a povinností. Je nepochybné, že dohoda o zrážkach zo mzdy sa týka konkrétnej zmluvy a pohľadávok, ktoré veriteľovi vzniknú voči dlžníkovi. Dohoda o zrážkach zo mzdy pri označení pohľadávky teda vymedzuje, aký právny vzťah je dôvodom vzniku pohľadávky a tiež na základe čoho konkrétne pohľadávka vznikne. Z hľadiska určitosti právneho úkonu je teda nesporné, čo pohľadávka znamená. Odvolateľ poukazuje aj na rozsudok Okresného súdu Prešov č. k. 9C/171/2015, ako aj rozhodnutie Najvyššieho súdu ČR vo veci sp. zn. 25Cdo/140/2006. Navrhuje, aby odvolací súd zrušil napadnutý rozsudok v celom rozsahu a sám rozhodol tak, že žalobu zamietne. Zároveň si žalobca uplatňuje náhradu trov odvolacieho konania. 4. Žalobca žiada, aby odvolací súd potvrdil rozsudok ako vecne správny v celom rozsahu. Dohody o zrážkach zo mzdy považuje za neplatné. Poukazuje aj na iné rozhodnutia Okresného súdu Martin. Okresný súd rozhodol správne. Každá dohoda o zrážkach zo mzdy uzatvorená v jeden deň s hlavnou spotrebiteľskou zmluvou je neplatná. Je neprípustné vopred zabezpečiť pohľadávku. Je tu nerovnováha v právach a povinnostiach zmluvných strán v neprospech spotrebiteľa. Dáva do pozornosti ochranu spotrebiteľa a smernicu Rady 93/13/EHS o nekalých podmienkach. Zabezpečovaná pohľadávka nie je v predmetných dohodách o zrážkach zo mzdy vymedzená určito, preto sú predmetné dohody o zrážkach zo mzdy ako právny úkon neplatné podľa § 37 Občianskeho zákonníka. Poukazuje na ust. § 551 Občianskeho zákonníka. Má za to, že dohodou o zrážkach zo mzdy nie je možné zabezpečiť budúcu pohľadávku, a preto zmluvná podmienka v dohodách o zrážkach zo mzdy je neprijateľná zmluvná podmienka v rozpore s § 53 ods. 1 Občianskeho zákonníka, a to aj z dôvodu odchýlenia sa od § 54 ods. 1 Občianskeho zákonníka v neprospech spotrebiteľa. Má za to, že dohoda o zrážkach zo mzdy musí obsahovať aj označenie platiteľa mzdy, čo v predmetných dohodách chýba. Každá zmluva musí byť jasná, zrozumiteľná a určitá. Tiež poukazuje na závery komisie na posudzovanie podmienok v spotrebiteľských zmluvách a nekalých praktík predávajúcich pri Ministerstve spravodlivosti SR zo dňa 21.01.2011 pod č. 8636/2010-110.98, 113.179. Predmetné dohody o zrážkach zo mzdy boli podmienkou uzatvorenia úverového vzťahu, inak by žalobca nedostal úver. Žalovaný zneužíva finančnú psychickú tieseň ľudí. Veriteľ je povinný poskytnúť žiadateľovi o úver - spotrebiteľovi odborné poradenstvo. Žalovaný zatajuje, že ich zmluvy sú vadné, v rozpore s dobrými mravmi, v rozpore so Zákonom o úveroch, Občianskym zákonníkom, Zákonom o ochrane spotrebiteľa a smernicou Rady 93/13/EHS. Poukazuje na rozhodnutie Najvyššieho súdu ČR sp. zn. 25Cdo/140/2006, ako aj na viaceré rozsudky krajských súdov. Napadnutý rozsudok žiada potvrdiť. 5. Žalovaný sa k vyjadreniu žalobcu nevyjadril. 6. Krajský súd, ako súd odvolací, preskúmal napadnutý rozsudok na základe odvolania žalovaného v rozsahu a z dôvodov daných ustanoveniami § 379, § 380 CSP a bez nariadenia odvolacieho pojednávania (§ 385 ods. 1 CSP a contrario) postupom v zmysle ust. § 219 ods. 3 CSP napadnutý rozsudok potvrdil v zmysle ust. § 387 ods. 1, 2 CSP. 7. Rozsudok okresného súdu je vecne správny. Okresný súd v dostatočnom rozsahu zistil skutkový stav veci a vec správne právne posúdil. Krajský súd sa v súlade s ust. § 387 ods. 2 CSP stotožňuje s odôvodnením rozsudku okresného súdu, na ktoré odôvodnenie poukazuje bez toho, aby bolo potrebné opakovať závery tam uvedené. 8. Odvolacie námietky žalovaného nepovažuje odvolací súd za dôvodné. 9. Východiskom spotrebiteľskej ochrany je názor, podľa ktorého sa spotrebiteľ ocitá vo faktickom nerovnom postavení s profesionálnym dodávateľom, a to s ohľadom na okolnosti, za ktorých dochádza ku kontraktácii, vzhľadom na väčšiu profesionálnu skúsenosť predávajúceho, lepšiu znalosť práva a lepšiu dostupnosť právnych služieb a konečne možnosť stanovovať zmluvné podmienky jednostranne cestou formulárových zmlúv. Pre takéto vzťahy je charakteristické, že podnet k zmluvnému rokovaniu pochádza spravidla od dodávateľa, pričom spotrebiteľ nie je na zmluvné dojednania pripravený, pri kontraktácii je využívaný moment prekvapenia a neskúsenosť spotrebiteľa. Spoločným znakom právnej úpravy spotrebiteľských zmlúv je snaha cestou práva vyrovnať túto faktickú nerovnosť, a to formou obmedzenia autonómie vôle. Autonómia vôle, ktorá je elementárnou podmienkou fungovania materiálneho právneho štátu, nie je úplne absolútna, ale je limitovaná v rámci spotrebiteľských vzťahov princípom ochrany tej osoby, ktorá predstavovala právny úkon s dôverou v určitý, druhou stranou jej prezentovaný skutkový stav. 10. V súdenej veci nie je sporné, že účastníci konania uzatvorili zmluvu ako zmluvu spotrebiteľskú s poukazom na podmienky, za akých bola zmluva uzatvorená a s poukazom na ust. § 52 a nasl. Občianskeho zákonníka. V danom prípade ide o zmluvu formulárovú, individuálne nedojednanú a súd rozhodujúci spotrebiteľský právny vzťah má povinnosť prihliadať na neprijateľné podmienky z úradnej povinnosti (§ 298 CSP v spojení s ust. § 53 ods. 1 Občianskeho zákonníka). 11. Inštitút dohody o zrážkach zo mzdy nie je založený na objektívnom vyhodnotení výšky dlhu, ale na predstave veriteľa o výške pohľadávky a jej príslušenstva. Výška pohľadávky síce môže mať oporu v zmluve, ale pri zmluve so zmluvnými podmienkami, ktoré neboli predmetom posúdenia súdu alebo inej objektívnej inštitúcie, je relevantné ex offo súdne preskúmavanie týchto podmienok práve z dôvodu nebezpečenstva, že spotrebiteľ zmluvné podmienky nedokáže vyhodnotiť. Ochrana pred neprijateľnými podmienkami sa má poskytnúť obdobne, ako to vyžadujú vnútroštátne pravidlá verejného poriadku. Spotrebiteľ má právo, aby jeho právne postavenie nebolo spochybňované trvajúcou existenciou neprijateľnej zmluvnej podmienky v právnom vzťahu k dodávateľovi, bez ohľadu na to, či došlo k použitiu tejto zmluvnej podmienky, aby spotrebiteľ nebol obťažovaný hrozbou aplikácie takejto dohody o zrážkach zo mzdy, ktorej neplatnosť nikto neurčí. 12. Podľa ustálenej judikatúry vychádza systém ochrany zavedený smernicou 93/13/EHS z myšlienky, že spotrebiteľ sa v porovnaní s dodávateľom nachádza v znevýhodnenom postavení, pokiaľ ide o vyjednávaciu silu, ako aj úroveň informovanosti a táto situácia ho vedie k pristúpeniu na podmienky vopred pripravené predajcom bez toho, aby mohol vplývať na ich obsah s cieľom zabezpečiť úroveň ochrany. V súlade s uvedenou smernicou Súdny dvor viackrát zdôraznil, že tento nerovný stav môže byť kompenzovaný iba aktívnym postupom nezávislým od samotných zmluvných strán. V tejto súvislosti je tu možnosť súdu skúmať nekalú podmienku aj bez návrhu ako prostriedok na dosiahnutie výsledku stanoveného v čl. 6 smernice 93/13/EHS, teda zabránenie tomu, aby bol jednotlivý spotrebiteľ viazaný nekalou podmienkou a zároveň na dosiahnutie cieľa stanoveného v čl. 7 smernice, pretože takéto preskúmavanie môže mať odradzujúci účinok smerujúci k ukončeniu užívania nekalých podmienok v zmluvách uzavretých so spotrebiteľmi zo strany dodávateľov. Inštitút dohody o zrážkach zo mzdy umožňuje obísť dôležitý prvok únijného práva, a to ex offo súdnu kontrolu zmluvných podmienok, či nespôsobujú hrubú nerovnováhu v právach a v povinnostiach v neprospech spotrebiteľa. Spotrebiteľovi je nevyhnutné poskytnúť ochranu, najmä ak existuje nebezpečenstvo, že sa v procese zrážok zo mzdy na základe dohody o zrážkach zo mzdy umožňuje uhradiť plnenie z neprijateľných zmluvných podmienok bez súdnej ochrany. Ak by vnútroštátne právo umožnilo obísť takéto preskúmanie prostredníctvom dohody o zrážkach zo mzdy, išlo by o pozbavenie smernice 93/13/EHS jej účinku. Preto v konečnom dôsledku aplikovanie tak významného zabezpečovacieho inštitútu, akým je dohoda o zrážkach zo mzdy, ktorý dodávateľovi umožňuje svojvoľne nadiktovať výšku pohľadávky za účelom mimosúdnej exekúcie majetku spotrebiteľa vo formulárovej zmluve, hodnotí odvolací súd ako neprijateľný inštitút poškodzujúci spotrebiteľa, ktorému za žiadnych okolností nemôže poskytnúť právnu ochranu. 13. Odvolací súd sa v plnom rozsahu stotožňuje so záverom súdu prvej inštancie, že napadnuté dohody o zrážkach zo mzdy nespĺňali požiadavku dostatočnej určitosti právneho úkonu, pokiaľ ide o výšku zabezpečenej pohľadávky a v tomto smere odkazuje na podrobné odôvodnenie súdu prvej inštancie. V čase uzatvárania dohody o zrážkach zo mzdy musí byť zabezpečovaná pohľadávka presne a úplne konkretizovaná, inak by dlžník nemohol platne prejaviť vôľu uspokojiť pohľadávku veriteľa prostredníctvom uvedeného zabezpečovacieho inštitútu. Veriteľ vo vzťahu k spotrebiteľovi nie je vo vzťahu nadriadenosti a neprislúcha mu právo jednostranne určovať, aké pohľadávky a v akej výške, ktoré v budúcnosti vzniknú, sa budú realizovať formou zrážok zo mzdy v prospech veriteľa. Pre neurčitosť tohto dojednania sú dohody o zrážkach zo mzdy neplatné v zmysle § 37 ods. 1 Občianskeho zákonníka, ako to správne skonštatoval súd prvej inštancie. 14. Zároveň však vzhľadom na vyššie uvedené skutočnosti dohoda o zrážkach zo mzdy predstavuje neprijateľnú podmienku v spotrebiteľskej zmluve, preto sa nemožno stotožniť s odvolacími námietkami žalovaného o čiastočnej neplatnosti dohody o zrážkach zo mzdy. Dohody o zrážkach zo mzdy predstavujú formulárovú zmluvu, ktorá nebola individuálne dojednaná a svojím obsahom spôsobuje značnú nerovnováhu v zmluvnom postavení strán v neprospech spotrebiteľa, nemôže byť preto pre spotrebiteľa záväzná. 15. Z uvedených dôvodov je rozhodnutie súdu prvej inštancie vecne správne a odvolací súd ho v celom rozsahu potvrdil, vrátane výroku o trovách konania, ktorý taktiež vykazuje vecnú správnosť. 16. Výrok o trovách odvolacieho konania sa opiera o ust. § 396 ods. 1 CSP s poukazom na ust. § 255 ods. 1 CSP. Žalobcovi ako úspešnému účastníkovi odvolacieho konania vznikol nárok na náhradu trov odvolacieho konania voči neúspešnému žalovanému, a to v rozsahu 100 %. 17. Toto rozhodnutie prijal senát Krajského súdu v Žiline pomerom hlasov 3 : 0. Poučenie: Proti tomuto rozhodnutiu odvolacieho súdu je prípustné dovolanie, ak to zákon pripúšťa. (§ 419 CSP) Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). (§ 421 ods. 1 a 2 CSP) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. (§ 422 ods. 1 a 2 CSP) Dovolanie len proti dôvodom rozhodnutia nie je prípustné. (§ 423 CSP) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. (§ 427 ods. 1 a 2 CSP) V dovolaní sa popri všeobecných náležitostiach podania ustanovených v § 127 ods. 1 CSP (ktorému súdu je určené, kto ho robí, ktorej veci sa týka, čo sa ním sleduje a podpísania) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. (§ 429 CSP) Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. (§ 430 CSP)

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2018:5715214530.2 (dáta aktuálne k 15. 11. 2026). Záväzné je znenie zverejnené súdom.




